hu cs ru ru kk ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky bg ky ky ky ky tt ru ky ky ru ru ru ru ky ky ky ky ky ky ru ru ru ru ru ky en ru
"Асман пресс", 19.02.09 - 15-бет: •
Төрөлө элек балдарда кайдагы күнөө дебеңиздер, кийин түшүндүрүп берем. Андан кийин бардык душмандарын, таарынткан адамдарын кечирип, аларга бардык жакшылыктарды каалашат. Өзү бул жашоодо билип билбей кимге кандай жамандык жасаган болсо, таарынткан болсо ал адамдардан кечирим сурайт. Ушундан кийин гана жараткандан ар кандай тилегинин аткарылышын суранышат.
Ар бир адамдын каалоосу, тилеги ар кандай болушу мүмкүн. Каалоолорго да эч кандай чек жок. Сеанста суранган каалоолор аткарылат. Мисалы, "душманым бир айга жетпей өлсүн" деп сурансаңыз ал деле аткарылышы мүмкүн. Бирок, мындай тилекти суранаардын алдында өзүңүздү ойлонуңуз. Себеби, бул тилекти душман эмес, суранып жаткан адам өзү алат. Себеби, сеанс учурунда өтүнүчтөр космос талаасына жетип, кайра материя түрүндө суранган адамдын өзүнө кайтып келет. Космос талаасында душманга сурандыңызбы же өзүңүзгө сурандыңызбы талдап отурбайт, сиз сурандыңыз демек сизге кайтып келет. Ошондуктан кандай душман болбосун жакшылык гана каалашыңар керек, албетте, өзүңүз жакшылык алгыңыз келсе.
Бул мезгилде мен космостук энергиянын жана космостук көзгө көрүнбөгөн күчтөрдүн жардамы менен ар бир пациенттин жети денесиндеги ар кандай кара энергиядан, блоктордон, тазалап, деформацияларды түздөп, оңдоп, жогорку күчтөр менен чогуу иштейм. Адамдын жети денеси, жети чоң энергоборбор (чакра) 72000ден ашкан энергоканал (нади) бар. Бул энергоканалдар (нади) аркылуу чакралар космос менен жердин энергиясын иштетип адамдын аурасын пайда кылат жана кайсы чакрага кайсы органдар тийиштүү болсо, ошол органдар энергия менен камсыз болот.
Космостук энергиянын жардамы менен адамдын денесиндеги бардык блоктордон тазалагандан кийин экинчи бөлүк калыбына келтирүү иши башталат. Көзүн жумуп турган пациенттер биринчи бөлүм менен экинчи бөлүмдү айырмалаш үчүн пациенттерге "новый сон" деген сөздү айткан соң, экинчи бөлүм башталат. Биринчи бөлүмдө пациенттер жогорку күчтөрдөн ар кандай тилектеринин аткарылышын суранса, экинчи бөлүктө суранган тилектеринин аткарылгандыгын, кабыл болгондугун образ түрүндө көз алдында элестетишет.
Бул мезгилде космостук жогорку күчтөр пациенттердин тилегинин аткарылышына көмөк көрсөтүп иштешет.
Сеанс убагында пациенттер денесинде ар кандай өзгөрүүлөр болуп жатканын сезип турушат.Дене ысып-күйүп жалындагандай сезим пайда болуп, тердеп чыгышат же муздак шамал болгондой чыйрыгуу сезим пайда болот. Денеде кумурска жөргөлөгөндөй жыбырагандай сезим болот. Кээде ымыр чымыр болуп дене оорлошуп уюгандай, кээде тескерисинче дененин салмагы сезилбей абада калкып тургандай сезилет. Көбүнчө, буттарды жерге кагып, колдор шар сымал үйлөп койгондой сезилет. Көп учурларда көп эстеп, көздөрүнөн жаш куюлат. Кээ бир учурларда пациенттин "үчүнчү көзү" ачылып, пациент мурунку же болочок жашоосун көрө башташат. Сеансты ар бир адам ар кандай сезет. Таптакыр эч нерсе сезбеген адамдар да болот. Эгерде адам денесинде эч кандай энергиянын жүрүшүн сезбесе сеанс жардам берген жок дегендике жатпайт. Ар бир адамдын сезгич жөндөмүнө, кара энергиянын аз же көп экенине да байланыштуу болот.
Сеансты группа менен да жалгыздап да өткөрсө болот. Кээде "сиздин энергияңыз баарыбызга жетеби" деп менден сурашат. Мен өзүмө тийиштүү биоэнергия менен эмес, жогорку космостук энергия менен жана жогорку космостук күчтөр менен иштегендиктен, энергия баарыбызга жетет. Аалам чексиз жана андагы энергия дагы чексиз, түгөнгүс. Космостук энергиянын жардамы менен иштегендиктен биздин адистигибиз космоэнергет же болбосо эниоинженер деп аталат. Космостук энергоканалдарга туташтыруучу ар бир адистин өзүнүн ачкычы болот. Башкача айтканда сөз түрүндө же жест түрүндө коду болот. Код ачылаары менен сеанс башталат.
Азыркы боло турган сеанс мени менен болмокчу.
Код ачылаары менен сүттөй аппак коюу булут мени баштан аяк чулгап калды. Денемдин салмагы сезилбей жепжеңил болуп жерден көтөрүлгөндөй, анан көзүм карангылашып барып камгактай каякадыр учуп кеткендей болдум. Караңгылык эми күмүш түстүү туманга айланды, Акырындап туман суюлуп жок болуп кетээри менен күн төбөдөн жаркырап тийип алтын нуру айлананы жарык нурга бөлөдү. Төрт тарабы бийик тоо менен курчалган, бетегеси белден буралган, жыпар жыт гүлдөр жайнаган, ар түркүн куштар сайраган, бейиштей кооз жер менин жети атамдын жери экен. Түбүндө ташы көрүнгөн, ат агызчудай алкынып аккан туптунук суунун жээгинде толтура аял эркектер каз катар тизилип, алоолоно жалбырттап күйгөн отту тегеректеп олтурушкандар менин жети чоң-ата, чоң-энем, жети тайата-таэнемдер экен. Жандарына жакын барып ийилип саламдашып жатып кээ бирөөлөрүнүн жүздөрүндө кара көлөкө түшүп турганын байкадым.
Оо жараткан теңирим, Сенин касиетиң чексиз! Бардык нерсе сенин гана буйругуң, сенин гана жардамың менен болот. Ушул олтурган менин жети ата-эне, жети таята-таэнелеримдин билип билбей, пендечилик кылып кетирген күнөөлөрү болсо кечирегөр деп айтаарым менен тигил адамдардын жүзүндөгү кара көлөкөлөр жок болуп, жүздөрүнөн нур чачырагандай жапжарык болуп калды. Ошол замат жапырт ордуларынан тура калышып, алакан жайып баталарын берген соң арасынан бир чал кемпир суурулуп чыкты. Тааныш өңдөрдү көргөндө сүйүнүп кеттим. Бул менин чоң атам Асанбек,чоң энем Бурул эле. Атамдын күлмүңдөп күлүп турчу көздөрү, апамдын ак жуумал сулуу жүзү мага жакындап келээри менен, тоо этектеп жайгашкан, узун айылдын аягынан орун алган үйдө атам апам үчөөбүз болуп калдык…
Менин бала кезим ушул айылда чоң-ата,чоң-энемдин жанында өттү. Атам Асанбек шыңга бойлуу, көп сүйлөбөгөн, бирок, эртеден кечке жаны тынбаган иштерман киши болчу. Апам Бурул орто бойлуу, көздөрүү сурмалуу, ак жуумалынан келген сулуу да акылдуу да, колунан көөрү төгүлгөн уз адам эле. Сүйлөсө сөздү макал-лакап кошуп сөзгө да чечен болчу. Атам 1941-жылкы согушка катышып,оң колунун ортоңку эки манжасынан ажырагандан кийин согуш бүтөөргө аз калганда кайтып келген экен. Ал кезде биздин айылда колу жок, буту жок адамдар көп болчу.
- Ата, эмне үчүн сенин манжаларың жок, ким кесип салган? - деп балалык суроо бергеним эсимде. Ошондо атам согушта колунан кандайча жаракат алганын, немецтен "тил" (пленник) кармап келгенин айтып берген. Негизи согуш жөнүндө көп сүйлөгүсү, эстегиси келчү эмес.
- Согуштун жүзү курусун, Биз көргөндү ылайым силер көрбөгүлө. Канча миллиондогон адамдын каны төгүлдү.Эки манжамдан айрылсам да элиме,жериме аман кайтып келип, минтип жалгыз уулумдун балдарын жыттап олтурам. Колу буту жок болсо да жалгыз иним Намазбек кайтып келсе болбойт беле, - деп көзүнө жаш тегерене түшкөнүн көрбөсүн дегенсип тескери карап үшкүрүп жатып калчу. Атам болгону эки бир тууган экен. Иниси согушка кеткен бойдон же кара кагаз келбей дайынсыз, өлүү тирүүсү билинбей, көп жыл өткөндөн кийин ашын өткөрүшкөн. Атам өзү өлөөр өлгөнчө "балким колго түшүп, чет өлкөдө жүргөндүр" деген үмүт менен өмүр бою жалгыз инисин күтүп жашады. Кээде көңүлү ачылганда апам экөө узун сөзгө киришип, жаш кездеринен кеп салышчу. Айылдагылардын көпчүлүгү атам апамдан кеңеш сурашып көп келишчү. Аялдар чогулганда узун сабак кептин аяк башы түгөнбөй черлери жазылчу. Андайда апамдын жанынан чыкпай сөз тыңшачумун. Атам менен апам өтө ынтымактуу жашагандыктан аял-эркектин урушаарын келген аялдардын гана сөздөрүнөн укпасам, көзүм менен көрбөгөндөн кийин анчалык элестете алчу эмесмин. Кичине кезимде бирөө катуурак сүйлөсө да коркуп, атам апамдын этегине жармашып эт бетимден кетип жыгылып ыйлачу экенмин. Айылда атам теңдүү бир киши бар эле, катуурак сүйлөсө урушуп жаткандай угулчу. Сырттан келатып эле кыйкырып келчү.
- Кудай жалгагыр,акырын сүйлө, кызымдын жүрөгүн түшүрөсүң, - деген апамдын сөзүн көп укчумун. Чындап эле эки күндүн биринде этим ысып, кусуп, ичим ооруп жатып калчумун. Андай кезде апам арча түтөтүп, чыныдагы сууга бир нерселерди айтып мага ичирип,бети колумду жууп, оң колу менен ичимди сылап койсо уктап калчумун. Ойгонгондо этимдин ысыганы түшүп, көңүлүм ачылып ойноп кетчүмүн. Апамдын бирөөлөргө "дагы жүрөгү түшүптүр" деп мен жөнүндө айтып жаткандарын угуп калдым.
- Апа, менин жүрөгүм кайсы жерге түшүптүр? Жүрөгүмдү таап алып кайра кантип салып койдуң? -деп сурасам
- Кудайдын жана умай энеңдин жардамы менен салып койдук деп койчу. Балалык акылымдын жетишинче жүрөктү кантип салып койгондорун элестете албай кайра суроо берчүмүн
- Апа, Күдай деген ким? Умай эне деген тиги Ажар чоң апабы? Кээде ооруп калганда апам мени көтөрүп алып, чоң суунун боюндагы жепирейген үңкүрдөй болгон жалгыз тамда жалгыз жашаган Ажар деген кемпирге алып барчу.Анан апам экөөлөп эмдеп домдоп айыктырып коюшчу (билимсиз кемпирлердин жүрөк тушта 4чү чакранын жайгашын кандайча билишкен? - деп азыр таңкалам). Ошондуктан Умай эне деген ошол Ажар кемпир болсо керек деп ойлочумун. Андай болсо Кудай дегени Ким болду экен? - деп атама келген айылдагы чалдардын баарын көз алдымдан өткөрүп көрүп, кудайга ылайыктуусун алардын арасынан эч таппай кыйналчумун. Баланчанын буту жок,түкүнчөнүн колу жок,тигинин көзү сокур,мунусу болсо дайым эле оолжуп мас болуп жүрөт, (көрсө,ошонун бары согуштун кесепети экен)андай адам кудай болалбайт,кудай деген эч бир кемтиги жок күчтүү киши болсо керек деп- түйшөлүп эч таппаган соң:
- Апа,айтсаң эми, - деп апамды кыйнай баштачумун.
- Кудай деген көзгө көрүнбөйт, кудай ааламды, адамды,баарын жараткан. Бизди жогору жактан карап турган зор пайгамбар. Кудайды көз менен эмес көкүрөк менен көрөт, кудай көзгө көрүнбөйт, бизди көрүп турат, - деп айткандарына анча акылым жетпесе да балалык кыялымда кудайды көргүм келип, жатып таттуу уйкуга кетчүмүн.
Биринчи класска бараарыбызга саналуу күндөр калып, мектепке кийээр формадан баштап,китеп дептерлерибизди даярдап, мектепке барчу күндү күтүп жүргөндө, капысынан апам ооруп, өзүмдүн ата-энем келип апамды Бишкеке (ал кезде Фрунзе деп аталчу) ооруканага алып кетти. Атам мени кошунанын мен теңдүү кызы экөөбүздү үйгө калтырып "Ойноп тургула,мен жылкыга беде чаап келейин,тез эле келем" - деп бээсин минип,чалгысын алып кетип калды.
Атам үйдөн узай электе эле жүрөгүм катуулап согуп,сыртка секирип чыгып кетчүдөй дүкүлдөп, буттарым калтырай баштады. Кошунанын кызы эчтекеден иши жок божурап ар кайсыны айтып, менден бир аз эле бою кичирээк менин куурчагым менен сүйлөшүп ойноп жатат. Канчалык алаксыйын десем деле жүрөгүмдүн дүкүлдөп соккону күчөгөн сайын, жүрөк тушумду бекем кармап, "качан жүрөгүм жерге түшүп кетээр экен" - деп оюмдун бары жүрөгүмдө болуп жатты.Анын үстүнө үйдө апам жокто жүрөгүм түшүп калса кайра ким салып берет деген ой ого бетер мени санааркатып,оюмдун баары оюнда эмес жүрөгүмдө болуп жатты.
Кошунанын кызына коркуп жатканымды билгизбешке аракет жасап анда -санда ойномуш болуп коем. Билип калса "коркок" деп эртең эле кыздар балдарга жайып,шылдыңдап күлүшөөрүн эстегенде,намыстанып болгон күчүмдү жыйноого аракет кылып жатып,кызарып батып бараткан күн жартыланып уясына жашынып кирип бараткан сайын,атамдын келээр жолун карап элеңдей баштадым.Биздин үйдүн жанынан чоң суу агып өтө турган.Суу жактан жылкынын суу кечип келаткан дабышын укканда, атам келаткан экен деп сүйүнүп, кошунанын кызы экөөбүз бирдей ошол тарапты карап селейе түштүк. Аппак жылкы минген,башынан аяк аппак кийинген,ак сакалы жайкалган, биздин айылдагылардын эч кимисине окшобогон аксакал үнсүз сөзсүз бизди карай келатты.
Жанымда турган кошунанын кызы,бир бакырган бойдон үйүн көздөй тызылдап качып жөнөдү. Менин денемди майда калтырак басып,апа деп бир бакырган бойдон бетимди басып турган жеримде куладым. Аттын такасынын үнү, жылкынын ооздукту кепшегени жанымдан эле угулуп,өтүп баратканын сезип да бакырып ыйлап да жаттым. Аттын дабышы бир аз менден өтүп барып,кайрадан мени көздөй кайрылгандай дабыш угула баштады.Ичимден аттын үстүндөгү киши унчукпай өтүп кеткенине сүйүнгөнүм тарай электе дабыш эми жакындаган сайын ыйлап жатып, "мени алып кеткени кайра келатат"деп ойлоп катуурак бакыра баштадым.
- Айланып кетейин,сербейген жаман коркок кызым менин,чоңойгончо эле корко бересиңби, корксоң кантип мектепке барасың -деп жалынып жалбарып,атам көкүрөгүнө бекем кыскан сайын эми эреркеп ыйлап жатып,азыр эле көргөнүмдү атама айтып бердим.Бир таң калганым атам алдынан чыккан атчан кишини кандайча көрбөй калганы болду. Айланага эми гана күүгүмдөнүп караңгылык кирип баратыптыр. Атам байкуш күйпөлөктөп,тамак жылытып экөөбүз жайланып олтурганда гана кайрадан жанагы ыйлап жатып баш аягы жок айтып берген атчан киши жөнүндө сурай баштады, Кайра кайра менден тактап сурагандан кийин: "коркконго кош көрүнөт" деген ошо деп мени сооротумуш болгону менен өзү да ойлонуп калды. Апам бир аз күндөн кийин ооруканадан чыгып келип,күндө үйдөн киши үзүлбөй жыргап калдык. Айыл боюнча сүт тарткан машине апамда болгондуктан эртең менен сүт тартканы аялдар биздин үйгө чогулушуп,ушул жерден айылдын "акыркы кабарларын" угуп анан тарашчу.Мен уйку соонун арасында сөздөрүн тыңшап "уктамыш" болуп жата берчүмүн.Адаттагыдай эле "айылдын радиосу" деген атка конгон Саткын деген аял айылдын башынан аягына чейинки "свежый" жаңылыктарды айтып боло электе сөз мен жөнүндө боло баштады. Бая күнкү мен көргөн аппак жылкы минген аксакал абышка жөнүндө ар кимиси ар нерсени айтышып жатышты.
- Менин эле кызым көргөн болсо ишенбейт элем,өзү коркок эмеспи, Сулаймандын кызы да көрдүм деп жатпайбы,чал (атам) дагы элдин баарынан сураштырып келди, айылга бөтөн киши келдиби деп. Анын үстүнө айыл боюнча эч кимдин ак түстөгү жылкысы жок эмеспи -деп апам сөзгө аралашты,
- Кызыңа Кыдыр ата жолукса керек, Каап, коркпой турса учурашып бир нерсе берет беле же айтат беле, балалык кылган экен да дешип эмнегедир өкүнүп жатышты. Мен болсо "Кыдыр ата деген биздин чоң аталар турбайбы" -деп жүрөгүм жайланып калды. Себеби, Асанаалы деген чоң аталарыбызды, "алар Кыдыр тукуму" (чоңатабыздын аталаш бир тууганынын аты Кыдыр экен) - деп атамдын айтканын көп укчумун.
Келишимдүү болгуң келеби, кесиптеш!
"Асман пресс" гезити менен Медер Бишкек биргелешип, жаңы долбоор ачышты. Медер Бишкек "Боди флекс" ден-соолукту чыңдоо жана келбетти келишимдүү кылып арыктатуу, жашартуу программасынын негизинде алгачкы жолу журналисттер арасында бекер сеанс өткөрмөкчү. Шарты эң жөнөкөй эң биринчилерден болуп бизге телефон чалган (93-36-22, 0543-03-53-03) 10-кесиптеш Медер Бишкектин бекер сеансын биз (Асман-пресстин журналисттери) менен бирге алышмакчы. (А негизи 1 сеансы (10 күн) 3миң сомдон өйдө турат). Долбоорго катышкан журналисттер "Боди флекстин" ден-соолукка канчалык пайдасы бар экенин, ашыкча салмактан арылаарын, канча сантиметрге белдери ичкерерин өз жон терилери менен сезип, өзүнүн практикасынан окурмандарга чагылдырса болот. Долбоордун уюшулгандыгынын негизги максаты да ушул: массалык маалыматы аркылуу элге туура багыт берип, аны элге жеткирүү. Эгер сиз экспермент жасаганды жактырган, тартынбаган журналист болсоңуз сөзсүз байланышыңыз. Медер Бишкек бизди томпойтуп тосуп алса, 90-60-90 кылып узатат. Эгерде анын сөзүнөн чыкпай, сеансынан калбай, айтканын кылып, эрежени бузбасаңыз сиздин фигурага гарантия берилет.
Тай-Цзи өнөрүнүн чебери Медер Бишкек Россия Федерациясынын элдик салттуу медицинасыныны ассоциациясына мүчө болуу менен бирге адистигин тастыктаган "Биоэнерго массажист" деген сертификатына ээ болду. Буга чейин эниоинжинер адистигине даярдоо бөлүмүн эниоинжинерлер академиясынын академиги, профессор Лариса Асанбековадан окуп, диплом алган. Эми мындан ары Медер мырза энио тармагы боюнча билимин жогорулатып, мастер, магистр, профессор наамына ээ болушуна тилектешпиз.
► Бул айылда негизинен кыргыз гезиттери
электрондук тиркеме түрүндө жарыяланат.
► Архивге, емейлге жана редакцияга шилтемелер
ошол гезиттин башбарагында берилген.
► Жеке макала жарыялоого буйрутмалар кабыл алынат.
► На сайте публикуются в основном кыргызскоязычные газеты в виде электронных подшивок данных газет.
► Ссылки на архивы, емейл и данные о редакции
указаны на главной странице конкретной газеты.
► Принимаются заказы на публикацию частных статей.
Алган материалга шилтеме бериңиз!
◄ © J.Janyzak, Kyrgyzstan ►
Ссылки на взятые статьи обязательны!